పొత్తూరి విజయలక్ష్మి

**పొత్తూరి విజయలక్ష్మి** (జననం: 18 జూలై 1953) ప్రముఖ కథా రచయిత్రి, హాస్య రచయిత, కథకురాలు, కాలమిస్టు. సమకాలీన తెలుగు సాహిత్యంలో హాస్యాన్ని ప్రధాన సాధనంగా చేసుకుని విశేషమైన గుర్తింపు పొందారు. నాలుగు దశాబ్దాలకు పైగా నవలలు, కథలు, వ్యాసాలు, నాటికలు, టెలివిజన్, సినిమా రచనల ద్వారా తెలుగు పాఠక లోకానికి సేవలందిస్తున్నారు. ఈవిడ హాస్య కథలకు, నవలలకూ ప్రసిద్ధురాలు.

## వ్యక్తిగత జీవితం
ఈమె జూలై 18, 1953న గుంటూరు జిల్లా యాజలి గ్రామంలో జన్మించారు. వల్లూరి సత్యవాణి, వల్లూరి వెంకటకృష్ణమూర్తి ఈమె తల్లిదండ్రులు.  ఆమె విద్య డిగ్రీ మధ్యలోనే నిలిచిపోయింది. పీ.వీ. శివరావుతో ఈమె వివాహం 1970లో జరిగింది. వీరికి ఇద్దరు పిల్లలు శిరీష, ప్రవీణ్ కుమార్. ప్రస్తుతం ఈమె హైదరాబాద్‌లోని ఎల్బీ నగర్ ప్రాంతంలో నివసిస్తున్నారు.  
తెలుగు భాషతో పాటు ఇంగ్లీషు, హిందీ, కన్నడ, బెంగాలీ, తమిళ భాషల్లో మాట్లాడగల సామర్థ్యం ఆమెకు ఉంది.

## సాహిత్య ప్రయాణం
1982లో ఆమె రచనా వ్యాసంగాన్ని ప్రారంభించారు. ఆమె తొలి నవల **ప్రేమలేఖ** చతుర మాస పత్రికలో ప్రచురితమై పాఠకాదరణ పొందింది. ఇది శ్రీవారికి ప్రేమలేఖ అనే సినిమాగా తీయబడింది. ఈమె మొత్తం మీద 300 పైగా కథలు, 20 నవలలు, 3 సినిమాలు, 2 టీవీ సీరియల్స్ రూపొందించారు. ఈమె రచనలు రేడియోలో నాటికలుగా ప్రసారమయ్యాయి. ఈమె రాసిన హాస్య కథలు "పొత్తూరి విజయలక్ష్మి హాస్యకథలు*, *మా ఇంటి రామాయణం*, *చంద్ర హారం*, *అందమె ఆనందం" అనే హాస్యకథా సంపుటాలుగా వెలువడ్డాయి.

## రచనా శైలి

నవలతో పాఠక లోకానికి పరిచయమైన విజయలక్ష్మి తన కథలతో పాఠకులకు చేరువై, మన్నన పొందారు. చక్కని కథా వస్తువు, సునిశిత హాస్యం, కొంత వ్యంగ్యం, మోతాదు మించని రచనా శైలి పాఠకులను ఏకబిగిన కథలను చదివిస్తాయి. ఎప్పటికప్పుడు సమాజములోను, ప్రజల జీవితాలలోను చోటు చేసుకునే మార్పులు, వాటి వల్ల కలిగే ఇబ్బందులు, వచ్చి పడే సమస్యలు, తెచ్చి పెట్టుకునే తంటాలు, పరిష్కారాలు తెలియక, తెలిసినా అమలు చేత కాక పడే తిప్పలను హాస్యం, వ్యంగాలను మేళవించి ప్రస్తావిస్తారు. మనుషుల ఆలోచనలు, అలవాట్లలోని లోపాలను ఎత్తిచూపుతూ కొన్ని పరిష్కారాలను కూడా చూపెడతారు. శ్రీమతి విజయలక్ష్మి కథలు అన్నీ దాదాపు కుటుంబం, కుటుంబ సభ్యుల మధ్యనే తిరుగుతుంటాయి. తరాల అంతరం, మనస్తత్వాలు, వాటి వల్ల ఏర్పడే సంఘర్షణ వంటి వాటిని మోతాదు మించకుండా చిత్రించడం వల్లనే శ్రీమతి విజయలక్ష్మి కథలు రక్తి కడతాయి. ఈమె కథలలో అశ్లీలం, అసభ్యత మచ్చుకకు కనిపించక పోగా, చాల మటుకు పాత్రలు సంస్కారవంతగా ఉండి, ఆశావహ దృక్పథంతో నడుచుకుంటాయి. 
thumb|రచనలు

'సన్మానం' ఆనే కథలో సన్మానం చేస్తామంటే నమ్మి నగరానికి వచ్చిన ఒక కవి అవస్థలు పడుతుంటే సమయస్ఫూర్తి కనబరచి గౌరవంగా ఇంటికి పంపే సూర్యం పాత్ర అందుకు చక్కని ఉదాహరణ. డబ్బు చుట్టూ ప్రపంచం తిరుగుతోంది, డబ్బే లోకం అని అందరూ బాధపడిపోతుంటే, డబ్బాశ లేకుండా మంచితనంతో బ్రతికే వారు, ఇతరుల సుఖం కోరే వారు ప్రపంచంలో ఉన్నారని మనకు చూపెడతారు 'పూర్వి' కథలో. ఈ హాస్య రచయిత్రి వ్రాసిన పూర్వి కథ చదవడం ముగిసే సరికి కళ్ళు చెమరుస్తాయి. ఎక్కడ చూసినా స్వార్ధం రాజ్యమేలుతోందని, మనలను ఇబ్బంది పెట్టేవారే అందరూ అనుకోవటం పొరపాటని, మహాత్ములు కాకున్నా మనచుట్టూ కూడా మంచివాళ్ళు ఉంటారని 'ఒక ప్రయాణం' కథలో చెబుతారు. పరోపకారానికి అస్తులుండనవసరం లేదని మంచి మనసు ఉంటేచాలని 'పుణ్యాత్మురాలు'ని చూపెడతారు ఒక కథలో. అర్థం చేసుకునే తోడు ఉంటె జీవిత ప్రయాణం ఆనందంగా సాగుతుందని 'చల్లని దీవెన ' కథ ద్వారా బోధ పరుస్తారు. కాలంతో పాటు కుటుంబ జీవితంలో మారే పరిస్థితులను, వాటి వల్ల అనుభవంలోకి వచ్చే మంచి చెడ్డలను పాఠకుల ముందు ఉంచుతారు విజయలక్ష్మి. ఇలాంటి కథలే 'అడ్డం తిరిగిన కథ', 'బ్లాగుతో కథ సుఖాంతం'.

సుమారు యాభై ఏండ్ల క్రితపు కుటుంబాలు, చుట్టరికాలు, ఆప్యాయతలు, గౌరవ మర్యాదలు, అమాయకత్వాలకు హాస్య కథల రూపమిచ్చి తరువాతి తరాల ముందుంచారు రచయిత్రి. ఈనాడు ఆదివారం అనుబంధములో వారం వారం వచ్చిన ఈ కథలు బహుళ జనాదరణను పొందాయి. ఏ కథలోనైనా నిరాశ, నిస్పృహ మచ్చుకకైనా ఉండకుండా కథలు వ్రాయగల రచనా నైపుణ్యము ఆమె సొంతమని శ్రీమతి విజయలక్షి పేరు పొందారు. మంచి చెడులు అన్నిచోట్లా ఉంటాయని తన కథల ద్వారా పాఠకులకు తెలియచెప్పారు రచయిత్రి. 'ఏలిన వారి దివ్య సముఖమునకు' కథ ఒక్కటి చాలు ఆమె రచనా నైపుణ్యం చాటడానికి. తాగి తాగి చనిపోయిన వాని భార్య రత్తాలు ప్రభుత్వానికి వ్రాసే లేఖ ఈ కథ. బడుగు జీవితాలను, మద్యం వాళ్ళ జీవితాలను ఎంత నాశనం చేస్తోందో చెపుతూ మొగుళ్ళు చనిపోయాకనే కడుపుకింత తింటున్నామనే రత్తాలు గోడును ఈ కథ చెపుతుంది. సన్మానాలు చేసి శాలువాలు కప్పటం కాకుండా ఏదైనా పనికొచ్చే వస్తువు ఇవ్వాలని సూచించారు 'ఎవరో ఒకరు ఎపుడో అపుడు' కథలో. పిల్లలు పెళ్ళిళ్ళు చేసుకుని, వాళ్ళ సంసారాలు వాళ్ళు చేసుకుంటూ ఉంటే తోడు కోసమే కదాని అరవై ఏళ్ల వయస్సు దాటి జీవిత భాగస్వామిని కోల్పోయిన వారు ముందుచూపు లేకుండా తొందరపడి పెళ్లి చేసుకుంటే పడే ఇబ్బందులకు 'అడ్డం తిరిగిన కథ' అడ్డం పడుతుంది. ఒక రకంగా కొందరికిది మేలుకొలుపు. పెద్దగా కల్పనల జోలికి వెళ్ళకుండా, ఏ భావం పాఠకులకు స్ఫురించాలో అదే భావాన్ని చిన్న చిన్న మాటల్లో చెప్పేస్తారు. 'కారులో షికారు కథలో' అలా కారు కింద పడుకుని రిపేరు చేసుకుంటూ అంచెలంచెలుగా గమ్యానికి చేరుకున్నారని చెప్పారు. కథా గమనములో వేగము, సంభాషణలలో పదును కథలకు వన్నె తెస్తాయి.

### తెలుగు నుడికారము
ఈమె కథలలో అచ్చ తెలుగు నుడికారము కనపడుతుంది. అక్కుళ్ళు బక్కుళ్ళుగా, నీటిలో నిలబడి మొసలితో వైరం తెచ్చుకున్న చందం, గుప్పెడు ఒడ్లు మొహాన చల్లితే బుట్టెడు పేలాలు పూచినట్టు వంటివి అనేకం పాఠకులను మురిపిస్తాయి. కథలోకి సూటిగా వెళ్ళడం, సంభాషణలలో క్లుప్తత, అనవసరంగా ఒక్క మాటా రాయకపోవటం, అభ్యంతరకర పదజాలం అసలు లేకపోవటం శ్రీమతి విజయలక్ష్మి రచనా ప్రతిభకు నిదర్శనమని విమర్శకులంటారు.

ఇలా రెండువందలకు పైచిలుకు కథలు వ్రాశారు విజయలక్ష్మి. మధ్య తరగతి కుటుంబ జీవితాలను పరిశీలించి, పరిశోధించి జనరంజకంగా అక్షరబద్ధం చేసే శ్రీమతి పొత్తూరి విజయలక్ష్మి కలం తెలుగు వారికొక వరం.

## ప్రధాన రచనలు
* ఒక ప్రేమ కథ  
* ఒక పెళ్లి కథ  
* శంకర్రావు పెళ్లి  
* ప్రేమించని ప్రేయసి  
* ఆనందమానంద మాయెనే  
* శ్రీరస్తు శుభమస్తు  
* సంపూర్ణ గొలాయణం  
* కృష్ణ పక్షం  
* శుక్ల పక్షం  
* త్రివేణి  
* లక్ష్మీకళ్యాణం  
* ప్రేమలేఖ  
* ఆత్మ కథ  
* ఆ 21 రోజులు 

## పత్రికా రచనలు
వివిధ తెలుగు పత్రికల్లో కాలమిస్టుగా పనిచేశారు.
* *పొత్తూరి విజయలక్ష్మి హాస్య కథలు* – ఈనాడు ఆదివారం
* *కొంచెం ఇష్టం కొంచెం కష్టం* – ఆంధ్రభూమి
* *జ్ఞాపకాల జావళి* – ఆంధ్రభూమి వారపత్రిక
* *నోస్టాల్జియా* – ఆంధ్రజ్యోతి ఆదివారం
* *కాసిని కథలు కాసిని కబుర్లు* – ఫేస్‌బుక్  

## సినిమా మరియు టెలివిజన్
ఆమె రచించిన మూడు నవలలు సినిమాలుగా తెరకెక్కాయి. ఆమె తొలి నవల ఆధారంగా జంధ్యాల దర్శకత్వంలో రూపొందిన **[[శ్రీవారికి ప్రేమలేఖ]]** సినిమా విశేష ప్రజాదరణ పొందింది.

టెలివిజన్ రంగంలో **కలిసుందాం రా** (తెలుగు రూపాంతరం – *Kyunki Saas Bhi Kabhi Bahu Thi*) సీరియల్‌కు సుమారు 250 ఎపిసోడ్లకు రచనా సహకారం అందించారు.  
అలాగే *యస్ కోడలు* సీరియల్‌కు సంభాషణలు, వనిత టీవీలో ప్రసారమైన *సూపర్ అత్త* సీరియల్‌కు కథ అందించారు.

## ఇతర కార్యక్రమాలు
* ఆల్ ఇండియా రేడియోలో 25 సంవత్సరాల పాటు ప్రసంగాలు  
* ప్రభుత్వ పథకాలపై నాలుగు నాటికలు రచన  
* *మాఇంటి రామాయణం* కథ ఆధారంగా రూపొందిన **ఇంటింటి భారతం** నాటిక నంది పురస్కారాలు పొందింది  
* *పూర్వి* కథ ఆధారంగా రూపొందిన **మనస్విని** నాటిక ఆజో విభో పోటీలో ద్వితీయ బహుమతి పొందింది  

## అవార్డులు మరియు సత్కారాలు
ఈమె ఈ కింది పురస్కారాలుఅందుకున్నారు : 
* పొట్టి శ్రీరాములు తెలుగు విశ్వవిద్యాలయం – కీర్తి పురస్కారం  
* గృహలక్ష్మి స్వర్ణకంకణము 
* ఢిల్లీ తెలుగు అకాడమీ – ఉద్యోగరత్న అవార్డు  
* అమృతలత హాస్య పురస్కారం  
* తురగా కృష్ణమోహన్ స్మారక పురస్కారం  
* లేఖిని సంస్థ – శేషారత్నం  
* ముళ్ళపూడి వెంకటరమణ అవార్డు  
* సుశీలా నారాయణ రెడ్డి అవార్డు  
* విజయ భావన (విజయనగరం) – *హాస్య కళాపూర్ణ* బిరుదు  
* కావలి సాహితీ వేదిక – *సాహితీ శిరోమణి* బిరుదు

## పరిశోధనలు
* చెన్నై విశ్వవిద్యాలయం – బోయిని మాధవి (ఎం.ఫిల్) – *పూర్వి* కథాసంపుటి  
* నాగార్జున విశ్వవిద్యాలయం – పరుచూరి విజయలక్ష్మి (పీహెచ్.డి) – పొత్తూరి విజయలక్ష్మి సాహిత్యం  

## ప్రశంస
thumb|పొత్తూరి విజయలక్ష్మి గారి గురించి సన్మానపత్రంలో కళారత్న "బ్నిం" గారి ప్రశంస
ప్రసిద్ధ చిత్రకారుడు మరియు రచయిత బ్నిం గారు ఆమెను  
“**చూసినదల్లా రచన – రాసిందల్లా హాస్యం**” అని ప్రశంసించారు. 

## బయటి లంకెలు
* పొత్తూరి విజయలక్ష్మి గారి ఫేస్బుక్ పేజి 
* కినిగెలో పొత్తూరి విజయలక్ష్మి పుస్తకాలు
* పుస్తకం డాట్ నెట్ లో విజయలక్ష్మి గారి రచనలపై సమీక్ష
* హాస్యానందంలో  లో విజయలక్ష్మి గారి ఇంటర్వ్యూ

## మూలాలు

వర్గం:తెలుగు కథా రచయితలు
వర్గం:గుంటూరు జిల్లా కథా రచయితలు
వర్గం:తెలుగు రచయిత్రులు
వర్గం:జీవిస్తున్న ప్రజలు
వర్గం:గుంటూరు జిల్లా రచయిత్రులు